Okresná prokuratúra Bratislava IV 
Saratovská 1/A, 844 61 Bratislava 4 	

Sp. zn. : 2 Pv 60/14/1104	Bratislava IV, 24.6.2014
EEČ : 2-11-69-2014

U Z N E S E N I E

Trestná vec:	obvinený XXXXX 
Prečin:	Neoprávnený zásah do práva k domu, bytu alebo k nebytovému priestoru podľa § 218 odsek 1 Trestného zákona číslo 300/2005 Zbierky zákonov

Rozhodol: 	prokurátor Okresnej prokuratúry Bratislava IV
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX, 
napriek tomu, že uznesením Okresného súdu Bratislava IV sp. zn. 7C 279/04 zo dňa 19.06.2006, ktoré sa stalo vykonateľným dňa 08.07.2006 a ktorým bolo nariadené predbežné opatrenie spočívajúce v povinnosti obvineného umožniť poškodenej XXXXX vstup do rodinného domu nachádzajúceho sa v XXXXX a za tým účelom jej vydať kľúč od predmetného rodinného domu do 15 dní odo dňa rozhodnutia súdu, obvinený od vykonateľnosti uvedeného uznesenia súdu až do 03.03.2009 poškodenej XXXXX neodovzdal kľúč od uvedeného domu a neumožnil jej užívať uvedený dom, pričom poškodená mala v uvedenom dome aj trvalý pobyt,

lebo je trestné stíhanie neprípustné podľa § 9 odsek 1 písmeno d Trestného poriadku.

Odôvodnenie:

Poverený príslušník PZ vtedajšieho Oddelenia skráteného vyšetrovania Dúbravka OR PZ Bratislava IV uznesením sp. zn. ČVS:ORP-551/1-OSV-B4-2006 zo dňa 15.01.2009 podľa § 199 ods. 1 Tr. por. začal trestné stíhanie a podľa § 206 ods. 1 Tr. por. vzniesol obvinenie proti XXXXX pre prečin neoprávneného zásahu do práva k domu, bytu alebo nebytovému priestoru podľa § 218 ods. 1 Tr. zák. na tom skutkovom základe, ako je uvedené vo výrokovej časti tohto uznesenia. 

Prokurátor Okresnej prokuratúry Bratislava IV uznesením sp. zn. 2Pv 732/07/1104 zo dňa 03.06.2011 podľa § 228 ods. 2 písm. b/ psím. c/  Tr. por. prerušil trestné stíhanie vedené proti obv. XXXXX pre prečin neoprávneného zásahu do práva k domu, bytu alebo nebytovému priestoru podľa § 218 ods. 1 Tr. zák. na vyššie uvedenom skutkovom základe. 

Poverený príslušník PZ Obvodného oddelenia PZ Dúbravka uznesením sp. zn. ČVS:ORP-287/DK-B4-2011 zo dňa 24.04.2014 podľa § 228 ods. 5 Tr. por. rozhodol o pokračovaní v trestnom stíhaní, nakoľko bolo zistené, že obv. XXXXX zomrel, čo bolo potrebné potvrdiť hodnoverným listinným dôkazným prostriedkom a ktorá skutočnosť odôvodňuje postup podľa § 215 ods. 1 písm. d/ Tr. por. s poukazom na § 9 ods. 1 písm. d/ Tr. por. 

Výpovede poškodenej XXXXX, svedkyne XXXXX, svedkyne XXXXX, CSc., svedka XXXXX, svedkyne XXXXX, svedkyne XXXXX svedka XXXXX a svedkyne XXXXX a listinné dôkazné prostriedky opodstatňujú záver, že aj v tomto štádiu konania sú dané dôvody pre podozrenie, že sa stal skutok, pre ktorý bol obvinený trestne stíhaný, tento skutok je trestným činom a tiež existuje dôvodné podozrenie, že tento skutok spáchal obvinený. Je však potrebné zdôrazniť, že tento záver v aktuálnom štádiu konania nemožno stotožňovať s uznaním viny obvineného zo spáchania trestného činu, pre ktorý je v predmetnej veci trestne stíhaný. O uznaní  viny by bolo možné hovoriť až v prípade vydania právoplatného odsudzujúceho rozsudku, ktorý však vydaný nebol.

Zo spisového materiálu vyplýva, že obvinený XXXXX zomrel dňa 27.09.2013, čo dokumentuje aj oznámenie o úmrtí. 

Podľa § 215 ods. 1 písm. d/ Tr. por. prokurátor zastaví trestné stíhanie, ak je trestné stíhanie neprípustné podľa § 9 Tr. por. 
Podľa § 9 ods. 1 písm. d/ Tr. por. trestné stíhanie nemožno začať, a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho.

S poukazom na vyššie uvedené som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Remig Kubička
prokurátor